הוועדה המיוחדת לצדק חלוקתי ולשוויון חברתי, כנסת 20, פרוטוקול מספר 69, 2017-06-28 10:10

מכלוף מיקי זוהר: שלום לכולם, אני מתכבד לפתוח את הדיון בוועדה בנושא: "פטור מארנונה?

מכלוף מיקי זוהר: לא לכולם – בחינת היעדר שוויון במס הארנונה בין המכללות הטכנולוגיות למוסדות בפיקוח המל"ג".

מכלוף מיקי זוהר: מוסדות להכשרה טכנולוגית, שפרוסים בכל הארץ ובעיקר בפריפריה, תורמים באופן משמעותי להנגשת ההשכלה ולייצור של אופק תעסוקתי לכלל החברה ולאוכלוסיות מוחלשות בפרט.

מכלוף מיקי זוהר: החומר שנלמד באותן מכללות הוא לאוכלוסיות שבדרך כלל קשה להן להשתלב באקדמיה.

מכלוף מיקי זוהר: בעיניי המוסדות האלה הם נדבך חשוב מאוד ביצירת כוח אדם בתחומים טכנולוגיים שונים.

מכלוף מיקי זוהר: נכון, הקדמה כבר כאן, אבל בסופו של דבר הטכנולוגיות תמיד נדרשות ואין אפשרות לייצר אך ורק עבודת הייטק, יש גם לואו-טק, ולדברים האלה צריכים אנשים משכילים בתחום, שיכולים לתרום בעניין.

מכלוף מיקי זוהר: הקיום וההצלחה של המכללות האלה מושפע באופן ישיר מהתקציב שעומד לרשותן.

מכלוף מיקי זוהר: בעיניי לפחות אין כל הצדקה בהבחנה שעושים בפטור תשלומי ארנונה בין מכללות טכנולוגיות לבין המועצה להשכלה גבוהה.

מכלוף מיקי זוהר: אין הבדל, אבל עדיין מכללות טכנולוגיות מקופחות והן משלמות תשלומי ארנונה מלאים.

מכלוף מיקי זוהר: כאשר קיימת זהות מוחלטת באופן פעילות המכללות הטכנולוגיות לבין מוסדות המל"ג, הגיעה העת גם לעשות פה שינוי.

מכלוף מיקי זוהר: יש היום כ-28,000 סטודנטים שלומדים במכללות הללו, ובאמת הגיע הזמן לדון בנושא.

מכלוף מיקי זוהר: אנחנו נשמע מספר דוברים ולאחר מכן נשמע גם את משרדי הממשלה, כדי שיתנו לנו הבהרות איך מתקנים את העיוות.

מכלוף מיקי זוהר: אני רק רוצה לציין שהצעת חוק בנושא כבר נוסחה, אולי כבר הוגשה, והיא אמורה לפתור את הסוגיה אחת ולתמיד.

מכלוף מיקי זוהר: אני ביקרתי וסיירתי במכללה הטכנולוגית בבאר שבע, יחד איתכם, חברי ההנהלה, ואני אשמח לשמוע את עמדתך, מר תמיר.

דב תמיר: אני דב תמיר, מנכ"ל המכללה הטכנולוגית באר שבע.

דב תמיר: אני נמצא במערכת של ההשכלה הטכנולוגית משנת 1973 ומנהל המכללה ב-11 השנים האחרונות.

דב תמיר: מה שקרה זה שנחתו עלינו מכל הכיוונים, עם כל הגזרות האפשריות.

דב תמיר: אני אמנה אותן בקצרה.

דב תמיר: קודם כול, הנושא שהוזכר פה, נושא הארנונה.

דב תמיר: אנחנו מחויבים בארנונה כמו סדנה לפחחות רכב.

דב תמיר: אני האחרון שיזלזל בפחחות רכב, כי גם בהם אני רואה מוצר של השכלה טכנולוגית, אבל לא יכול להיות שתהיה כזאת אפליה, כזה הבדל.

דב תמיר: וזה לא רק המערכת של ההשכלה הגבוהה; גם כל מערכת החינוך, מגני הילדים ועד כיתה י"ב, פטורים מארנונה.

מכלוף מיקי זוהר: בעיניי מדובר בקיפוח כפול.

מכלוף מיקי זוהר: פעם אחת מקפחים אתכם כי אתם, כמו כולם, מעניקים חינוך לציבור, ופעם שנייה מעצם זה שאתם בדרך כלל מתעסקים עם אוכלוסיות שקצת יותר קשה להם, גם בתשלומים, גם בהתנהלות.

מכלוף מיקי זוהר: כך שאתם בעצם משלמים מחיר פעמיים, והעניין הזה הוא פשוט אבסורד.

מכלוף מיקי זוהר: ולכן אנחנו מעוררים את הדיון הזה.

מכלוף מיקי זוהר: אני חושב שאנחנו נביא את הסיפור הזה לסיום, נביא פתרון – אם לא באמצעות הסכמות עם משרדי הממשלה אז באמצעות חקיקה.

מכלוף מיקי זוהר: אמיר קדרי, בבקשה.

אמיר קדרי: אני לא אכנס לשאלה של השוויון, כי זה הוצג מספיק פעמים.

אמיר קדרי: אבל צריך לבדוק איך פותרים את העניין.

אמיר קדרי: כרגע, בעניין החקיקתי יש שני מקורות שדרכם אפשר להגיע אל הפטור - - -

מכלוף מיקי זוהר: אמיר, הנה הצעת החוק שלי.

אמיר קדרי: תודה, יש לי אותה.

מכלוף מיקי זוהר: אני אשמח לשמוע את עמדתך המשפטית לגביה.

אמיר קדרי: אתה אמרת משהו נכון, "אם מגיעים להסכמה עם משרדי הממשלה".

אמיר קדרי: כי יש מקור שדרכו אפשר להגיע למשרדי הממשלה, והוא בעצם הקריטריונים של מוסד מתנדב שנמצאים בפקודה.

אמיר קדרי: דרך אגב, סתם הערה כללית שלא קשורה דווקא לוועדה הזאת: מדובר בפקודה מ-1938, ובתי המשפט כבר אמרו הרבה מאוד פעמים שהיה כדאי בכלל לתקן את כל הנושא של הארנונה, מפני שהוא באמת נמצא בכל כך הרבה תיקוני חקיקה שמקורם בימי המנדט.

אמיר קדרי: גם בית המשפט העליון אמר הרבה פעמים שהיה כדאי להסדיר את הפטורים של הארנונה בחוק מודרני ומסודר.

אמיר קדרי: לעניינו, יש קריטריונים שפורסמו על ידי משרד הפנים ל"מוסד מתנדב".

אמיר קדרי: ב-2004 מנכ"ל משרד הפנים הוסיף את הקריטריון ה-14, שאומר שכל מוסד שמוכר על ידי המל"ג יוכר גם הוא כמוסד מתנדב, אפילו אם הוא לא עונה על הקריטריונים הקודמים.

אמיר קדרי: כלומר, מספיק שהוא מוסד מל"ג.

אמיר קדרי: ולכן מספיק בעצם שמנכ"ל משרד הפנים, בתוך אותו קריטריון 14 שהוא פרסם ב-2004, שאומר שכל מוסד של המל"ג פטור, יוסיף שגם המכללות הטכנולוגיות ייכנסו פנימה, ואז המכללות הטכנולוגיות יהיו מוצמדות בעצם למערכת ההשכלה הגבוהה, וכל מה שקורה עם מערכת ההשכלה הגבוהה יקרה גם עם המכללות הטכנולוגיות.

אמיר קדרי: זה לכאורה מהלך פשוט ומתבקש.

אמיר קדרי: המקור השני הוא הצעת החוק.

אמיר קדרי: אם באמת אי אפשר להגיע לאיזושהי הסכמה עם משרד הפנים ומנכ"ל משרד הפנים לגבי תיקון של הקריטריון הזה – שזה דבר שאפשר לעשות אותו בקלות רבה והוא מתבקש – אז הצעת החוק כפי שהוגשה על ידך היא בהחלט הדרך הנכונה.

אמיר קדרי: יש אולי כמה תיקונים קטנים שצריך לעשות שם, מכיוון שבינתיים הצעת החוק מתייחסת לסעיף בפקודה שכל הזמן מוסיפים לו פטורים, ולכן היום זה כבר לא מספר 9, אלא כבר יש 14.

אמיר קדרי: כלומר, זה הליך שבאמת אפשר להיכנס אליו, מכיוון שכל שנה נוסף שם מוסד, ואין סיבה שגם המכללות לא ייכנסו אליו.

אמיר קדרי: כך ששני המסלולים שהזכרת הם מסלולים נכונים וראויים והם הדרך לפתרון.

מכלוף מיקי זוהר: תודה.

מכלוף מיקי זוהר: המכללה למינהל?

מכלוף מיקי זוהר: אין.

מכלוף מיקי זוהר: מכללת נצרת עילית, בבקשה.

תרצה ריבק: שמה של המכללה הוא נצרת עילית-יזרעאל.

תרצה ריבק: שמי תרצה ריבק.

תרצה ריבק: אין לי הרבה מה להוסיף, אני רק אדגיש את מה שנאמר כאן.

תרצה ריבק: העיריות תומכות בפטור לארנונה, לעירייה יש אינטרס שיהיה פטור מארנונה, כי זה מקדם את האוכלוסיות שלהן, ובנוסף, הכסף של מלכ"רים לא הולך לעסקים, כלומר, זה לא שאנחנו צוברים פה רווחים, אלא אנחנו מחזירים את זה לסטודנטים.

מכלוף מיקי זוהר: זאת אומרת שלעניות דעתך ראשי רשויות לא מתנגדים לעניין הזה.

תרצה ריבק: אני יודעת שלא.

מכלוף מיקי זוהר: אגב, השלטון המקומי פה?

מכלוף מיקי זוהר: כמובן לא באים.

תרצה ריבק: הרשות המקומית שלי נתנה את אישורה לפטור, ומשרד הפנים הוא זה שמתנגד, בניגוד לדעת הרשות, שמוכנה גם לבוא איתי לערעור.

דב תמיר: גם עיריית באר שבע נתנה את הסכמתה.

דב תמיר: העניין הוא שכל פטור כזה דורש אישור של הממונה על המחוז במשרד הפנים.

מכלוף מיקי זוהר: משרד העבודה והרווחה, מה יש לכם לומר?

גיא קפלן: בוקר טוב, אני גיא קפלן, מנהל מחלקת תקציבים במכון להכשרה בטכנולוגיה ומדע במשרד העבודה.

גיא קפלן: המכללות הטכנולוגיות נמצאות בפערי תקציב גדולים מאוד שמתמשכים לאורך שנים, ולראיה: התקיים בחודשים האחרונים תהליך של ועדת מנכ"לים – מנכ"ל משרד העבודה ומנכ"ל משרד האוצר – כדי למצוא את הדרך לעשות רפורמה בתחום הזה ולמצוא את הדרך הנכונה לתת תוספת תקציבים גדולה מאוד - - -

מכלוף מיקי זוהר: זו אחלה תוספת, אבל בצורה עקיפה.

גיא קפלן: שנייה, תן לי לסיים בבקשה.

גיא קפלן: למעשה הנושא של ארנונה שהם נאלצים להתמודד איתו רק מחריף את הפער.

גיא קפלן: יש מצבים אבסורדיים שאפשר לראות, למשל במכללת ספיר, שמצד אחד יש בניין של האקדמיה, שפטור מארנונה, ומולו נמצא בניין של הכשרה טכנולוגית, שכן משלם ארנונה.

גיא קפלן: הסטודנטים יושבים באותה חצר.

גיא קפלן: זו ממש תמונה שמייצגת את המצב.

מכלוף מיקי זוהר: אז העמדה של משרד העבודה והרווחה היא בעד מתן פטור מארנונה.

גיא קפלן: בהחלט.

מכלוף מיקי זוהר: תודה.

מכלוף מיקי זוהר: משרד האוצר, בבקשה.

מעין ספיבק: אני מעין ספיבק, מצוות פנים.

מעין ספיבק: קודם כול הייתי שמחה לשמוע את עמדתו של משרד הפנים.

מכלוף מיקי זוהר: אוקיי, אז נשמע את עמדתו של משרד הפנים.

מכלוף מיקי זוהר: האם אתם בעד ביטול התשלום ההזוי הזה של הארנונה?

מכלוף מיקי זוהר: אנחנו עדיין לא מצליחים להבין מדוע אנחנו גובים ארנונה ממכללות טכנולוגיות, שפועלות מול אוכלוסיות מוחלשות ובדרך כלל גם מול מעוטי יכולת, בעוד שאנחנו פוטרים מארנונה מוסדות אקדמיים, שבהם יש בדרך כלל אנשים ממעמד גבוה ועם יכולות כלכליות הרבה יותר גבוהות, שמשלמים 40-30 אלף שקל בשנה שכר לימוד.

מכלוף מיקי זוהר: אפשר הסבר הגיוני?

גליה כהן: זו שאלה של מדיניות.

גליה כהן: משרד הפנים מסכים באופן עקרוני והוא בעד הרעיון, אלא שמדובר גם בהשלכות רוחב.

גליה כהן: היום אנחנו מדברים על מכללות טכנולוגיות, אבל השלכות הרוחב יכולות להיות גם מבחינת סוגי המכללות וגם ארציות, ומן הסתם יש לזה השלכות כספיות לא מבוטלות.

גליה כהן: ולכן - - -

מכלוף מיקי זוהר: אז אני אומר לך כך.

מכלוף מיקי זוהר: אני עשיתי בדיקה – אני בדרך כלל מגיע מוכן, אני מניח שגם את – ועולה שמדובר במיליונים בודדים, בכל רחבי הארץ.

גליה כהן: למכללות הטכנולוגיות.

מכלוף מיקי זוהר: הרשות המקומית תאבד מאות אלפי שקלים בודדים בשנה, וגם זה במקרה קיצון, כלומר, אם יש הרבה מאוד מטרים.

מכלוף מיקי זוהר: כך שהמשמעות הכלכלית לרשויות המקומיות היא לא משמעותית, בעוד שעבור המכללות הטכנולוגיות מדובר בסכומים משמעותיים בתקציב.

מכלוף מיקי זוהר: השאלה היא למה אנחנו לא פותרים כבר את הסוגיה הזאת.

מכלוף מיקי זוהר: את יכולה באמת לומר – וזה יהיה בסדר – שאת חושבת שאנחנו צודקים ושאין צורך בהצעת החוק הזאת, ואת תלכי למשרד לבדוק איך אנחנו מקדמים תקנות.

מכלוף מיקי זוהר: או - - -

גליה כהן: לא, אתה לא נתת לי להשלים את דבריי.

גליה כהן: מה שהתחלתי לומר זה שמשרד הפנים באופן עקרוני בעד, אבל מכיוון שמדובר על השלכות רוחב – לא רק על מכללות טכנולוגית ברחבי הארץ אלא על מכללות בכלל – משרד הפנים סבור - - -

אמיר קדרי: סליחה, איזה מכללות?

אמיר קדרי: כל המל"ג כבר מכוסה, כל המוסדות התורניים כבר מכוסים דרך מוסד מתנדב, כל בתי הספר מכוסים, כך שלא נשאר כלום.

אמיר קדרי: לכן אין שום השלכות רוחב, יש רק בועה אחת מוקפת ים גדול, זה הכול.

מכלוף מיקי זוהר: ממש כך.

אמיר קדרי: אין, באמת אין, בדקתי.

גליה כהן: ההנחות בארנונה ניתנות לאט-לאט, ומחקיקה לחקיקה הפטור גדל - - -

מכלוף מיקי זוהר: גליה, באמת, אין פה כלום.

גליה כהן: לדעתנו ההשלכות יכולות להיות יותר - - -

מכלוף מיקי זוהר: ההשלכות באמת לא משמעותיות.

מכלוף מיקי זוהר: אני מבקש שלא נצטרך לעשות פה דיוני המשך ושאני לא אצטרך להגיש את הצעת החוק הזאת.

מכלוף מיקי זוהר: כנסו למשרד, תעשו על זה דיון, ותאמיני לי, המסקנות של הדיון יהיו ברורות: לתת פטור לארנונה גם למכללות הטכנולוגיות.

גליה כהן: מה שרציתי לומר זה שמכיוון שלדעתי כן יש השלכות, אז למרות שאנחנו בעד, אנחנו רוצים שזה יהיה בתנאי שיינתן שיפוי, כלומר, שזה לא יהיה על גבן של הרשויות המקומיות.

מכלוף מיקי זוהר: זה לא משמעותי לרשויות המקומיות ורובן גם מוכנות לוותר.

מכלוף מיקי זוהר: מי עוד רוצה לדבר?

ליאת הרפז: אני ליאת הרפז, מנהלת מחלקת כספים של אורט ישראל.

ליאת הרפז: הצגתם את הדברים מאוד יפה.

ליאת הרפז: אני רוצה להדגים עוד אבסורד: גם אצלנו במכללת בראודה בכרמיאל יש מכללה אקדמית לצד מכללה להנדסאים, והם משלמים שליש בעוד המכללה שלנו משלמת מחיר מלא.

ליאת הרפז: מעבר לזה, יש אבסורד נוסף:

ליאת הרפז: שתלמיד עד כיתה י"ב פטור, אבל כשהוא מגיע לכיתה י"ג הוא צריך לשלם.

ליאת הרפז: מדובר על אבסורד מטורף, כי באמת מדובר על פריפריה חברתית.

מכלוף מיקי זוהר: תודה רבה לך, ליאת.

מכלוף מיקי זוהר: את רואה שאנחנו מקדמים דברים.

מכלוף מיקי זוהר: זזו דברים מאז הפגישה האחרונה, אה?

ליאת הרפז: מצוין.

מכלוף מיקי זוהר: אדוני, בבקשה.

רוני דיוה: אני רוני דיוה, מנכ"ל המכללה למינהל.

רוני דיוה: מדובר פה בסכום מאוד קטן, משהו כמו 12 מיליון שקלים לכל המדינה.

מכלוף מיקי זוהר: זה ממש כלום.

רוני דיוה: וזה אבסורד שבכלל יש על זה דיון, כי זה משהו - - -

מכלוף מיקי זוהר: ולמכללות זה הרבה מאוד כסף.

מכלוף מיקי זוהר: תחשבו שב-12 מיליון שקל אפשר לגייס עוד תלמידים מוחלשים.

מכלוף מיקי זוהר: הרי הם לא ייקחו את הכסף הזה הביתה.

מכלוף מיקי זוהר: בכסף הזה הם יביאו עוד תלמידים, יסבסדו, ייתנו מלגות, יעזרו.

מכלוף מיקי זוהר: אבל כרגע אנחנו לוקחים להם את הכסף, ובשביל מה?

מכלוף מיקי זוהר: בשביל ראש עיר שיביא עוד איזה ארבעה מינויים פוליטיים?

מכלוף מיקי זוהר: אני מכיר את זה, אני הייתי חבר מועצה, סגן ראש עיר.

גליה כהן: עבור הרשויות האלה הסכומים הם לא מבוטלים - - -

מכלוף מיקי זוהר: אני אומר לך שמבחינת הרשויות הסכומים הם מבוטלים, ובאמת אין שום סיבה שלא נעשה את זה.

מכלוף מיקי זוהר: זה פשוט בלתי נסבל, זה עיוות, זה קיפוח זועק לשמיים.

מכלוף מיקי זוהר: לא יכול להיות שאנחנו נותנים את זה לאקדמיות, ששם בדרך כלל המצב הסוציו-אקונומי גבוה יותר, אבל למכללות טכנולוגיות אנחנו לא נותנים.

מכלוף מיקי זוהר: זה לא הגיוני.

מכלוף מיקי זוהר: רוני, בבקשה.

רוני דיוה: אני רק אחדד את מה שאמרת.

רוני דיוה: מדובר ב-12 מיליון שקלים, שמתחלקים לכ-70 רשויות מקומיות.

רוני דיוה: זה סכום לא מהותי.

רוני דיוה: לכן צריך לעשות את זה, בשיפוי או בהצעות חוק.

מכלוף מיקי זוהר: אנחנו נעשה את זה.

מכלוף מיקי זוהר: ואם זה לא ילך בשיח אז זה ילך בחקיקה.

מכלוף מיקי זוהר: אני גם לא רואה סיכוי שוועדת שרים תפיל לי הצעת חוק כזאת, הם לא יוכלו להסביר דבר כזה.

מכלוף מיקי זוהר: משרד האוצר, בבקשה.

מעין ספיבק: ניהול הארנונה, וגם ההנחות שבה, נעשה על ידי משרד הפנים ועל ידי הכנסת.

מעין ספיבק: משרד האוצר הוא לא זה שמחליט אם לתת את ההנחות האלה או לא.

מכלוף מיקי זוהר: אבל מניסיוני הדל למשרד האוצר יש אג'נדה, יש מדיניות, יש קו.

מכלוף מיקי זוהר: ואני יודע שיש לנו משרד אוצר מאוד חברתי בשנתיים האחרונות ואפילו קצת קודם – מאז שאמיר לוי הפך להיות הממונה.

מכלוף מיקי זוהר: ואם הוא משרד אוצר חברתי אז למה שלא יתחיל לפעול כמשרד אוצר חברתי?

מכלוף מיקי זוהר: משרד אוצר חברתי רוצה לעזור למכללות טכנולוגיות שמחזיקות אוכלוסיות שהן מוחלשות בדרך כלל.

מעין ספיבק: הבקשות להנחות שמגיעות לשולחן של משרד הפנים, על בסיס חודשי ואפילו יותר מזה, הן כולן עוסקות באוכלוסיות שעל פניו צריך לעזור להן בכל דרך שניתן.

מעין ספיבק: השאלה מי מהאוכלוסיות האלה מקבל בסוף את ההנחה היא שאלה שקשורה לסדר עדיפויות שמיוצר על ידי משרד הפנים ועל ידי הכנסת.

מעין ספיבק: בהקשר הזה אין לאוצר אג'נדה ספציפית שהיא נגד או בעד, אלא זו שאלה שאנחנו צריכים לראות איך היא מסתדרת - - -

רוני דיוה: זה ממש לא נכון.

רוני דיוה: מישהו שכח אותנו - - -

מכלוף מיקי זוהר: אז עמדת משרד האוצר היא לא - - -

רוני דיוה: כל מה שאת אומרת עכשיו זה רק תירוצים.

רוני דיוה: מישהו שכח אותנו בעבר, אף אחד לא טיפל בזה.

רוני דיוה: נתנו פטור לכולם – לבתי ספר, לגני ילדים, למכללות אקדמיות, לישיבות – אבל מישהו שכח את המכללות הטכנולוגיות.

רוני דיוה: ועכשיו אנחנו באים ואומרים, חבר'ה, התעוררנו, אנחנו גם פה.

רוני דיוה: ואתם עכשיו באים וממציאים תירוצים.

רוני דיוה: אבל זה שטויות, זה לא נכון - - -

אמיר קדרי: לא, היא לא אמרה את זה - - -

מעין ספיבק: אני רוצה להגיד - - -

רוני דיוה: אתם שכחתם אותנו, ועכשיו אנחנו אומרים לכם, הנה, אנחנו פה, בבקשה תשנו את זה.

רוני דיוה: מדובר ב-12 מיליון שקלים, זה לא פוגע באף אחד, זה לא פחות מטוס ולא פחות שום דבר, זה בסך הכול 12 מיליון שקלים שמתחלקים על 70 רשויות מקומיות, זה בדיחה.

רוני דיוה: צריך לפתור את זה, בלי תירוצים.

רוני דיוה: ואף אחד לא דיבר איתנו, פשוט מאוד שכחו אותנו - - -

מעין ספיבק: אני רוצה להגיב על זה.

מעין ספיבק: כמו שגיא אמר, יש כיום משא ומתן שמתקיים - - -

רוני דיוה: שלא כולל את הארנונה.

מכלוף מיקי זוהר: הארנונה חייבת להיפתר.

מכלוף מיקי זוהר: האם עמדת משרד האוצר היא שכן ניתן לבטל את ה - - -

מעין ספיבק: משרד האוצר לא בעד ההנחה הזו.

מעין ספיבק: אני חוזרת ואומרת: זה מנדט של משרד הפנים.

מעין ספיבק: השלכות הרוחב, שאתם מתייחסים אליהן כאל - - -

מכלוף מיקי זוהר: אז משרד האוצרת מתנגד לביטול תשלום הארנונה?

מעין ספיבק: משרד האוצר מתנגד.

מכלוף מיקי זוהר: זאת אומרת שהוא רוצה שהם ימשיכו לשלם ארנונה.

אמיר קדרי: זה לא כל כך ברור.

אמיר קדרי: אם זו אג'נדה של משרד הפנים וזה באחריות משרד הפנים, אז למה משרד האוצר מתנגד?

אמיר קדרי: קודם אמרת שזה לא רלוונטי למשרד האוצר ושמשרד הפנים הוא זה שמחליט, אז אולי לפחות תגידו שאתם לא מתנגדים.

מכלוף מיקי זוהר: למה באמת אתם מתנגדים?

מכלוף מיקי זוהר: מה הסיבה?

מעין ספיבק: אם משרד הפנים יבחר לעשות את הדבר הזה ולשפות על זה – זה עניינו של משרד הפנים.

מכלוף מיקי זוהר: אבל צריך להסביר למה משרד האוצר מתנגד.

מעין ספיבק: אני הסברתי.

מעין ספיבק: בעבר אפשרנו.

מעין ספיבק: הנחות בארנונה מגיעות - - -

מכלוף מיקי זוהר: מה שמך?

מעין ספיבק: מעין ספיבק.

מכלוף מיקי זוהר: מי זה הממונה שלך?

מכלוף מיקי זוהר: יוצר?

מעין ספיבק: כן.

מכלוף מיקי זוהר: אז בפעם הבאה תגידי ליוצר שיכין אותך יותר טוב לדיונים, בסדר?

מעין ספיבק: אני מוכנה ואני אומרת לך את כל הטיעונים - - -

מכלוף מיקי זוהר: לא, את לא מוכנה.

מעין ספיבק: איזה שאלה יש לך שלא עניתי עליה?

מכלוף מיקי זוהר: למה משרד האוצר מתנגד.

מעין ספיבק: אז תן לי לסיים את הדברים שלי.

מעין ספיבק: ראשית, הטענה שהכסף הזה הוא כסף קטן היא טענה לא כל כך טובה כשזה נוגע לרשויות המקומיות.

מעין ספיבק: התקציב של הרשויות המקומיות מורכב מהרבה מאוד ארנונות קטנות של כל מיני גופים קטנים - -

מכלוף מיקי זוהר: את מתחילה להשתפר.

מעין ספיבק: - - ואנחנו לא מקלים ראש בשום הנחה.

מכלוף מיקי זוהר: אז אנא ממך חזרי למשרד, דברי עם מר יוצר ותגידי לו שאני אמרתי שאני מגיש הצעת חוק ואני מבקש ממנו אישית לדון בזה במשרד ביחד עם משרד הפנים, כדי לא להביא את זה למצב שזה יגיע לחקיקה.

מכלוף מיקי זוהר: כי לא יעזור כלום, לא לאוצר ולא לפנים – החוק הזה יעבור כך או כך.

מכלוף מיקי זוהר: אז עדיף שתעשו את זה בצורה טובה ומכובדת במשרדכם מאשר שנכפה את זה עליכם בחקיקה.

דב תמיר: אני רוצה להסביר שבעצם היום חוץ מהמכללות הטכנולוגיות אין חינוך מקצועי במדינת ישראל.

דב תמיר: נעלמו כל בתי הספר המקצועיים.

דב תמיר: אמנם יש כרגע ניסיון של משרד החינוך להחזיר עטרה ליושנה, אבל זה לא עובד וזה לא יצליח, וחוץ מהפרסומים בטלוויזיה לא קורה כלום.

דב תמיר: היום אין במדינת ישראל הכשרה מקצועית, בגלל שינוי תנאי הזכאות על ידי חוק ההסדרים מ-2003.

דב תמיר: היום לימודי טכנאים נעלמו, בגלל שהם לא מתוקצבים על ידי המדינה, וההנדסאים בעצם נשארו היחידים שמייצרים.

דב תמיר: ..

דב תמיר: אני מאזור הדרום, ובלעדינו אין תעשייה באזור הדרום, אין.

דב תמיר: אינטל היום רודפים אחרינו, קמ"ג רודפים אחרינו.

דב תמיר: היום בלי המכללות מדינת ישראל לא יכולה לאיים על איראן.

דב תמיר: בלעדינו מדינת ישראל לא מסוגלת לסגור בורג.

דב תמיר: ואתם מדברים פה על סכומים שהם כלום.

דב תמיר: יש פה עיוות.

דב תמיר: אם אנחנו ניעלם לא יהיה כלום.

דב תמיר: אי אפשר לקנות מהודו את כוח האדם שאנחנו עושים, אין דבר כזה.

דב תמיר: היום אנחנו איזשהו מיעוט קטן שמרביצים לו מכל הכיוונים – מצד אחד מקבלים חמישית ממה שההשכלה הגבוהה מקבלת ומקבלים פחות מגני ילדים, ומצד שני הארנונה מלאה.

דב תמיר: לידיעתכם, עד שנת תשעים ומשהו לא שילמנו ארנונה.

דב תמיר: פתאום יום אחד הגיעו, אמרו שההשכלה האקדמית מקבלת פטור ואנחנו לא מקבלים.

מכלוף מיקי זוהר: תודה, אדוני.

רוני דיוה: דרך אגב, צריך לומר שהמכללות האקדמיות נוצרו מאיתנו.

רוני דיוה: במכללה למינהל המסלול האקדמי יצא מהמכללה למינהל.

רוני דיוה: והם קיבלו פטור ואנחנו נשארנו בלי פטור.

רוני דיוה: ואותו דבר בבאר שבע ואותו דבר באשדוד, בסמי שמעון.

רוני דיוה: אנחנו ישבנו באותו מקום, והם קיבלו את הפטור ואנחנו לא.

רוני דיוה: הם קיבלו את הפטור ביום שהם יצאו מאיתנו, שזה משהו באמת הזוי.

מכלוף מיקי זוהר: תודה רבה.

מכלוף מיקי זוהר: 1.

מכלוף מיקי זוהר: הוועדה למדה כי בנוגע לפטור מתשלום ארנונה למכללות טכנולוגיות בהשוואה למוסדות להשכלה גבוהה, הפטורות ממס זה, קיים קיפוח מתמשך.

מכלוף מיקי זוהר: הוועדה קובעת כי אין שום סיבה ליצור חוסר שוויון בתחום זה.

מכלוף מיקי זוהר: מדובר במכללות הפרוסות ברחבי הארץ ובעיקר בפריפריה הגאוגרפית, התורמות באופן משמעותי להנגשת השכלה ואופק תעסוקתי לכלל החברה ולאוכלוסיות מוחלשות בפרט.

מכלוף מיקי זוהר: 2.

מכלוף מיקי זוהר: הוועדה תפנה לשר הפנים ותדרוש לערוך חשיבה מחודשת בכל הקשור להחלת פטור מתשלום ארנונה גם למכללות טכנולוגיות, ולפעול באופן מידי להשוואת מצבן בסוגיה זו למוסדות להשכלה גבוהה, כאשר קיימת זהות מוחלטת באופן פעילותן.

מכלוף מיקי זוהר: 3.

מכלוף מיקי זוהר: הוועדה תדרוש משר הפנים לפעול באופן מידי לתיקון חוזר מנכ"ל מס' 4/04 לעניין קריטריונים לפטור מארנונה לפי סעיף 5(ז) ו-5(י) לפקודת מיסי העירייה ומיסי הממשלה (פיטורין), 1938, סעיף א', קריטריון 14 – תוספת קריטריונים שפורסמו למתן פטור מארנונה; ולהחיל פטור גם על המכללות הטכנולוגיות.

מכלוף מיקי זוהר: 4.

מכלוף מיקי זוהר: הוועדה רשמה לפניה את הודעת נציג משרד העבודה והרווחה בדיון, מר גיא קפלן, מנהל מחלקת תקצוב במה"ט, על הסכמת המשרד ותמיכתו בהחלת הפטור מארנונה למכללות טכנולוגיות.

מכלוף מיקי זוהר: 5.

מכלוף מיקי זוהר: הוועדה דורשת מהגורמים המקצועיים במשרד הפנים ובמשרד האוצר לערוך חשיבה מחודשת בסוגיית הפטור מארנונה גם למכללות טכנולוגיות ולהביא לשרים במשרדיהם את תוכן הדברים כפי שהובאו היום בדיון.

מכלוף מיקי זוהר: 6.

מכלוף מיקי זוהר: הוועדה מקווה שהצעת החוק שהנחנו בכנסת לא תצטרך להתקדם והנושא ייפתר באופן עצמאי באמצעות המשרדים אל מול המכללות.

מכלוף מיקי זוהר: תודה רבה, הישיבה נעולה.